《久雨》
宋代·郑刚中

山岚变浓云，地气泄冬热。
急雨春风颠，十日声不绝。
舍中流水入，墙外古沟咽。
块然檐下雀，状若木鸡拙。
我亦类禅定，痴坐万虑歇。
厨兵忽相报，谓已糁藜蕨。
随缘就一饱，再看柏香爇。
东君滋万宝，雨点无头数。
穷巷一居深，编茅四檐注。
风平江静流，山近云低度。
州城杯斗小，没骭泥藏路。
远望池塘绿，似是春生处。
幽人本多睡，麹蘖仍相助。
陶然醉复醒，邻鸡管朝暮。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。